» Un veí de Granollers en estat crític per les cremades patides en un foc a casa seva | EL9NOU.CAT
Un veí de Granollers en estat crític per les cremades patides en un foc a casa seva
Un home de 51 anys ha estat traslladat a la Vall d’Hebron. El foc ha començat en un matalàs, que ha cremat
Una dotació dels bombers al lloc dels fets, aquest migdia | Andrea Lizana
Un home veí de Granollers de 51 anys ha patit ferides de caràcter greu a conseqüència d’un incendi que s’ha produït al seu domicili, al número 20 del carrer Marcelino Menéndez Pelayo, a tocar de la plaça de les Hortes de la ciutat. El ferit ha estat traslladat a l’Hospital Vall d’Hebron de Barcelona, amb cremades al 60% del cos. El seu pronòstic és crític, segons han confirmat fonts del Sistema d’Emergències Mèdiques (SEM) a EL 9 NOU.
Segons han informat els Bombers, l’incendi s’hauria originat en un matalàs d’un pis de la tercera planta d’un bloc de quatre. El matalàs és l’únic que ha cremat. Els serveis d’emergència han rebut l’avís poc després de 2/4 de 2 de la tarda. En uns deu minuts, ja s’ha donat l’incendi per controlat. I, cap a les 3, ja estava del tot extingit.
L’edifici no ha patit danys estructurals, tot i que l’escala sí que ha quedat lleugerament afectada pel fum, perquè la víctima hauria intentat treure el matalàs incendiat fora de casa. Alguns veïns han sortit de casa seva però hi han pogut tornar poc després de les 3 de la tarda perquè no hi havia fum a l’escala i els habitatges estaven en bones condicions.
Fins al lloc dels fets s’han desplaçat dues ambulàncies del SEM, sis dotacions dels Bombers i diverses patrulles de la Policia Local i dels Mossos d’Esquadra. El carrer ha quedat tallat al trànsit mentre actuaven els serveis d’emergències.
BombersfocIncendisuccessos
Els veïns del bloc de Granollers desallotjats per un incendi tornen a casa deu dies després